Nuwe ontdekking ‘op grens tussen planeet, bruin dwerg’ | Netwerk24
Deur Elsabé Brits 08 Augustus 2018 14:35
’n Vreemde planeet, of moontlik ’n bruin dwerg, met sowat 12 keer die massa van Jupiter, en waarvan die magneetveld 200 keer sterker is, is ontdek.
Dit is 20 ligjaar van die aarde af en word in die Astrophysical Journal beskryf. Dit is met die Very Large Array-radioteleskoop, wat in Nieu-Mexiko is, ontdek.
’n Kunstenaarsvoorstelling van die planeet, of bruin dwerg. Dit is 20 ligjaar van die aarde af en het 12,7 keer die massa van Jupiter en sy magneetveld is 200 keer sterker. Voorstelling: Caltech/Chuck Carter; NRAO/AUI/NSF
Luidens die studie beweeg dié voorwerp met planetêre massa, wat op die grens lê van die beskrywing van ’n planeet en ’n bruin dwerg (’n soort ster), alleen. Planete het gewoonlik ’n ster waarom hulle wentel.
’n Bruin dwerg het nie genoeg massa om kernfusie van waterstof te onderhou nie, maar hulle is te groot om planete te wees. Sommige het sterk aurora’s.
Die aurora’s wat op aarde gesien kan word, word veroorsaak deur die aarde se magneetveld wat met die sonwind reageer. Maar dié van ’n bruin dwerg wat nie ’n ster naby hom het nie, is nog onverklaarbaar. Dit is moontlik dat daar ’n maan naby is en dat dit reageer met die baie sterk magneetveld, soos gebeur tussen Jupiter en sy maan Io.
Die planeet of bruin dwerg is 200 miljoen jaar oud en die oppervlaktemperatuur is 825 °C.
Die sterk magneetveld dui daarop dat planete en ander voorwerpe buite die sonnestelsel heeltemal anders is as dié daarbinne.
Meer oor: Ruimte | Wetenskap | Ontdekking